b'\n_START_ARTICLE_\nMesserschmitt AG\n_START_SECTION_\nZgodovina\n_START_PARAGRAPH_\nZgodovina podjetja se za\xc4\x8dne v nekem drugem podjetju. Willy Messerschmitt je bil od leta 1927 zaposlen v bavarski tovarni letal Bayerische Flukzeugwerke, kjer je vodil razvojni oddelek. Okoli sebe je zbral razvojno skupino, ki je uvajala povsem nove smeri razvoja letal za tiste \xc4\x8dase. S potni\xc5\xa1kim letalom Bf 108 Taifun in lovcem Bf 109 so v drugi polovici 30. let 20. stoletja osvojili ve\xc4\x8d razvojnih tekmovanj._NEWLINE_Iz podjetja Bayerische Flugzeugwerke je 11. julija 1938 nastal Messerschmitt AG s sede\xc5\xbeem v bavarskem Augsburgu. Z ustanovitvijo novega podjetja so spremenili tudi kratice pri ozna\xc4\x8dbi letal iz Bf v Me, vsa do tedaj zgrajena in razvita letala pa so obdr\xc5\xbeala staro ozna\xc4\x8dbo Bf. Zadnji tako ozna\xc4\x8deni letali sta bili lovec Bf 109 in dvomotorni Bf 110 (Zerst\xc3\xb6rer), kljub temu, da so ju izdelovali \xc5\xa1e vrsto let kasneje. Med drugo svetovno vojno je bilo podjetje zadol\xc5\xbeeno za razvoj modernih letal. To jim je uspelo z izgradnjo letala Me 262 Schwalbe (slov. lastovka), ki je bilo prvo serijsko letalo na reaktivni pogon, in Me 163 Komet na raketni pogon. _NEWLINE_Po vojni se je preimenovalo v Messerschmitt Flugzeug Union-S\xc3\xbcd GmbH (MTT-FUS), gradili so bojna letala za vojno letalstvo po drugih licencah, med drugimi tudi Fiat G.91 in F-104 G Starfighter, katerega so spremljali pri testiranju v ve\xc4\x8d kot 10.000 urah letenja. _NEWLINE_Leta 1968 se je podjetje zdru\xc5\xbeilo z B\xc3\xb6lkov GmbH in preimenovalo v Messerschmitt-B\xc3\xb6lkov GmbH, leto pozneje je sledila zdru\xc5\xbeitev s Hamburger Flugzeugbau GmbH, podru\xc5\xbenico podjetja Blohm&Voss, in preimenovanje v Messerschmitt-B\xc3\xb6lkov-Blohm (MBB). MBB je bila takrat najve\xc4\x8dja nem\xc5\xa1ka dru\xc5\xbeba za zra\xc4\x8dno in vesoljsko tehniko. Leta 1989 jo je prevzela Deutsche Aerospace AG (DASA), ki je leta 2000 postala del koncerna EADS, kasneje preoblikovanega v Airbus.\n_START_SECTION_\nProizvodnja avtomobilov\n_START_PARAGRAPH_\nPodjetje Messerschmitt je izdelovalo tudi avtomobile, nem\xc5\xa1ki konstrukteur Fritz M. Fend je najprej izdeloval kabinske skuterje (nem. Kabinenroller) v Rozenheimu, Januarja 1953 so serijsko proizvodnjo preselili v Regensburg v tovarno Regensburger Stahl- und Metalbau, podru\xc5\xbenico podjetja Messerschmitt. Sprva je Fend razvil svoje skuterje (Fend Kabinenroller) kot samo enosede\xc5\xbene, Messerschmitt pa je bil pripravljen v njegovi tovarni proizvajati samo dvosede\xc5\xbene skuterje. Tako je nastal novi prototip KR 175, ki so ga spomladi leta 1953 predstavili na avtomobilskem sejmu v \xc5\xbdenevi ter ga poimenovali Messerschmitt Kabinenroller.'